Gertrude Barrows Bennett

**Gertrude Barrows Bennett** (Minneapolis, 1883ko irailaren 18a - San Frantzisko, 1948ko otsailaren 2a), **"Francis Stevens"** ezizenez ere ezaguna, estatubatuar idazlea izan zen, bere herrialdean genero fantastikoan eta zientzia-fikzio distopikoan nabarmendu zen lehen emakumea. 1917 eta 1923 artean, oso txalotuak izan ziren hainbat istorio fantastiko idatzi zituen. Ia ahaztutako egilea izan arren, fantasia iluna asmatu zuen emakumetzat hartua izan da.

## Biografia 
Gertrude Mabel Barrows klase ertaineko familia batean jaio zen, 1883ko irailaren 18an, Minneapolis hirian. 8 urte eskas zituela aita hil zitzaion, 1892an. Handik gutxira, haren bi anaiak ere hil ziren; ondorioz, 15 urterekin eskola utzi behar izan zuen. Gaztetatik arteari lotutako kezkak erakutsi arren —ilustratzailea izan nahi zuen—, estenografo eta mekanografo jardun zuen ia bizitza osoan, batez ere, aita zenduta, familiari lagundu behar ziolako. Barrows gazteak, halere, idazteari ekin zion, eta 1904an "The Curious Experience of Thomas Dunbar" zientzia fikziozko kontakizuna plazaratu zuen *Argosy* aldizkarian, 17 urte zituela, eta, hala, pulp argitalpen batean emakume izenarekin sinatu zuen lehen emakumea bilakatu zen. 

Haatik, bere bigarren istorioa, *All-Story Weekly* aldizkarian plazaratuko "The Nightmare", Frances Stevens izengoitiarekin sinatu zuen. Horiek horrela, agerkari horietan argitaratutako kontakizunen bidez, sos batzuk lortu zituen senitarteari ekarpen ekonomikoa egiteko. Barrowsek izengoiti horrekin sinatu zuen kasik bere obra guztia: dozena bat inguru narrazio eta eleberri labur, eta hiru nobela, 1917 eta 1923 bitartean idatziak.

1909an, Stewart Bennett kazetari eta esploratzaile britainiarrarekin ezkondu zen. Idazleak, ordea, laster bizi zuen zorigaiztoko beste gertaera bat, senarra hil egin zen ekaitz tropikal baten ondorioz, altxor bat bilatzen omen zebilela, Key West inguruan (Florida). Ondorioz, Barrows alargun gelditu zen: alaba bat zeukan, eta ama gaixo. Amak beste mundurako bidaia egin zuenean, idazleak lagun batzuekin utzi zuen alaba, 1939an —alabarekin harreman estua izan zuen, baina distantzian—, bai eta Kaliforniarako bidea hartu ere; han bigarrenez ezkondu zen. AEBetako mendebaldeko kostaldean ezereztu zen Barrows: iraganarekin hautsi ondotik, idazteari utzi zion. 1948an hil zen. Nahiz eta obra urria egin, itzal handikoa utzi zuen.

## Estiloa 
Barrowsen narrazio fantastikoak, eta batez ere zientzia fikziozkoak, autorearen garaian iltzatuta daude, haren sasoiko AEBek agertutako obsesio zientifiko eta sozialez josiak baitaude; izan ere, idazleak hilabeteak ematen zituen ikerketan, idazteari ekin baino lehen, eta horretan asko lagundu zion Filadelfian garatu zuen kazetari lanak, bai eta hango unibertsitatean egindako idazkari lanak ere, zentro oso ezaguna baitzen, abangoardiako zoologia, biologia eta arkeologia programengatik.

## Obra 
Bere liburu ospetsuenak *Claimed* eta *The Citadel of Fear* dira; azken hau «mundu galdua» azpigeneroan kokatzen da. Berea da baita ere lehenetariko lan distopikoa: *The Heads of Cerberus*.

### Eleberriak 
* *The Citadel of Fear* (1918)
* *The Labyrinth* (1918)
* *The Heads of Cerberus* (1919)
* *Avalon* (1919)
* *Claimed* (1920).

### Ipuinak eta eleberri laburrak 
* «The Curious Experience of Thomas Dunbar» (1904)
* «The Nightmare» (1917)
* «Friend Island» (1918)
* «Behind the Curtain» (1918)
* «Unseen-Unfeared» (1919)
* «The Elf-Trap» (1919)
* «Serapion» (1920)
* «Sunfire» (1923)

### Antologiak 
* *Possessed: A Tale of the Demon Serapion* (2002)
* *Nightmare: And Other Tales of Dark Fantasy* (2004)

## Erreferentziak 
## Kanpo estekak 
* Julen Azpitarte: "Fantasiazko misterio lanbrotsua", *Berria*, 2025/03/09.
* :Gertrude Barrows fantasia ilunaren sortzailea, Lisa Yaszek-en artikulua.
* :Francis Stevensen lanak Gutenberg proiektuan.
* :Gertrude Barrowsen lanak LibriVox webgunean.